VALSTYBINĖS MOKESČIŲ INSPEKCIJOS
PRIE LIETUVOS RESPUBLIKOS FINANSŲ MINISTERIJOS
VIRŠININKAS

ĮSAKYMAS

DĖL valstybinės mokesčių inspekcijos prie lietuvos respublikos finansų ministerijos viršininko 2009 m. LAPKRIČIO 19 d. įsakymo Nr. VA-82 „dėl METINĖS NENUOLATINIO LIETUVOS GYVENTOJO PAJAMŲ MOKESČIO DEKLARACIJOS gpM309 FORMOS, JOS UŽPILDYMO IR PATEIKIMO TAISYKLIŲ PATVIRTINIMO“ PAKEITIMO

2017 m. gegužės 18 d. Nr. VA-43

Vilnius

Vadovaudamasis Valstybinės mokesčių inspekcijos prie Lietuvos Respublikos finansų ministerijos nuostatų, patvirtintų Lietuvos Respublikos finansų ministro 1997 m. liepos 29 d. įsakymu Nr. 110 „Dėl Valstybinės mokesčių inspekcijos prie Lietuvos Respublikos finansų ministerijos nuostatų patvirtinimo“, 17 punktu ir 18.11 papunkčiu,

pakeičiu Metinės nenuolatinio Lietuvos gyventojo pajamų mokesčio deklaracijos GPM309 formos užpildymo ir pateikimo taisykles, patvirtintas Valstybinės mokesčių inspekcijos prie Lietuvos Respublikos finansų ministerijos viršininko 2009 m. lapkričio 19 d. įsakymu Nr. VA-82 „Dėl Metinės nenuolatinio Lietuvos gyventojo pajamų mokesčio deklaracijos GPM309 formos, jos užpildymo ir pateikimo taisyklių patvirtinimo“:

1. Pakeičiu 19 punktą ir jį išdėstau taip:

„19. Deklaracijos 15 laukelyje turi būti įrašoma nenuolatinio Lietuvos gyventojo per mokestinį laikotarpį iš šaltinio Lietuvoje gautoms su darbo santykiais susijusioms pajamoms taikytino MNPD suma:

19.1. nenuolatinis Lietuvos gyventojas, kuriam nėra nustatytas ribotas darbingumo, neįgalumo ar specialiųjų poreikių lygis (t. y. kuris neturi teisės į didesnį mėnesio NPD), taikytino MNPD sumą apskaičiuoja pagal formulę:

19.1.1. kai su darbo santykiais susijusios pajamos, kurių šaltinis yra Lietuvoje, gautos 2017 metais ir vėlesniais mokestiniais laikotarpiais:

MNPD = 3720 (Eur) – 0,5 x (GMP (Eur) – dvylika minimalios mėnesinės algos (toliau – MMA), galiojusios einamųjų kalendorinių metų sausio 1 dieną, dydžių (Eur))

MMA 2017 m. sausio 1 d. – 380 Eur,

GMP – gyventojo metinių pajamų suma, nurodyta deklaracijos 14 laukelyje;

19.1.2. kai su darbo santykiais susijusios pajamos, kurių šaltinis yra Lietuvoje, gautos 2016 metais:

MNPD = 2400 (Eur) – 0,34 x (GMP (Eur) – 4200 (Eur))

GMP – gyventojo metinių pajamų suma, nurodyta deklaracijos 14 laukelyje;

19.1.3. kai su darbo santykiais susijusios pajamos, kurių šaltinis yra Lietuvoje, gautos 2015 metais:

MNPD = 1992 (Eur) – 0,26 x (GMP (Eur) – 3480 (Eur))

GMP – gyventojo metinių pajamų suma, nurodyta deklaracijos 14 laukelyje;

19.1.4. kai su darbo santykiais susijusios pajamos, kurių šaltinis yra Lietuvoje, gautos 2014 metais:

MNPD = 6840 ( Lt) – 0,26 x (GMP (Lt) – 12000 (Lt))

GMP – gyventojo metinių pajamų suma, nurodyta deklaracijos 14 laukelyje;

19.1.5. kai su darbo santykiais susijusios pajamos, kurių šaltinis yra Lietuvoje, gautos 2013 metais ir ankstesniais mokestiniais laikotarpiais:

MNPD = 5640 (Lt) – 0,2 x (GMP (Lt) – 9600 (Lt))

GMP – gyventojo metinių pajamų suma, nurodyta deklaracijos 14 laukelyje;

19.2. nenuolatinis Lietuvos gyventojas, kuris pagal Gyventojų pajamų mokesčio įstatymo 20 straipsnio 6 dalį teisę į didesnį mėnesio NPD turėjo per visą mokestinį laikotarpį, taikytiną MNPD sumą apskaičiuoja, deklaracijos 16 arba 17 laukelyje įrašytą mėnesių skaičių „12“ padauginęs iš:

- 320 Eur arba 380 Eur sumos, kai taikytinas MNPD apskaičiuojamas 2017 metais ir vėlesniais mokestiniais laikotarpiais gautoms su darbo santykiais susijusioms pajamoms;

- 210 Eur arba 270 Eur sumos, kai taikytinas MNPD apskaičiuojamas 2016 metais gautoms su darbo santykiais susijusioms pajamoms;

- 175 Eur arba 235 Eur sumos, kai taikytinas MNPD apskaičiuojamas 2015 metais gautoms su darbo santykiais susijusioms pajamoms;

- 600 Lt arba 800 Lt sumos, kai taikytinas MNPD apskaičiuojamas 2014 metais ir ankstesniais mokestiniais laikotarpiais gautoms su darbo santykiais susijusioms pajamoms;

19.3. nenuolatinis Lietuvos gyventojas, kuriam riboto darbingumo, specialiųjų poreikių ar neįgalumo lygis buvo nustatytas mokestiniu laikotarpiu, taikytiną MNPD sumą apskaičiuoja taip:

19.3.1. remdamasis Taisyklių 9.1.1–9.1.5 papunkčiuose pateikta formule, apskaičiuoja taikytino MNPD sumą, kurią padalina iš 12 ir daugina iš tų mėnesių, kuriais jis neturėjo teisės į didesnį mėnesio NPD, skaičiaus,

19.3.2. mokestinio laikotarpio mėnesių, kuriais jis turėjo teisę į didesnį mėnesio NPD, skaičių (nurodytą deklaracijos 16 ar 17 laukelyje) padaugina iš:

- 320 arba 380 Eur sumos, kai taikytinas MNPD apskaičiuojamas 2017 metais ir vėlesniais mokestiniais laikotarpiais gautoms su darbo santykiais susijusioms pajamoms;

- 210 Eur arba 270 Eur sumos, kai taikytinas MNPD apskaičiuojamas 2016 metais gautoms su darbo santykiais susijusioms pajamoms;

- 175 Eur ar 235 Eur sumos, kai taikytinas MNPD apskaičiuojamas 2015 metais gautoms su darbo santykiais susijusioms pajamoms;

- 600 Lt arba 800 Lt sumos, kai taikytinas MNPD apskaičiuojamas 2014 metais ir ankstesniais mokestiniais laikotarpiais gautoms su darbo santykiais susijusioms pajamoms;

- taip apskaičiuotas sumas sudeda.

Pavyzdys

Nenuolatinis Lietuvos gyventojas dirbti į Lietuvos įmonę atvyko 2016 m. liepos 20 d. ir dirbo Lietuvoje iki metų pabaigos. 2016 m. rugsėjo mėnesį šiam gyventojui buvo nustatytas 30–55 procentų darbingumo lygis. Lietuvos įmonė už darbą Lietuvoje nenuolatiniam Lietuvos gyventojui apskaičiavo 4000 Eur darbo užmokesčio, nuo kurio išskaičiavo ir į Lietuvos Respublikos biudžetą pervedė 600 Eur pajamų mokesčio sumą. Tarkime, kad gyventojo metinės pajamos (GMP), kurių sumą jis nurodė deklaracijos 14 laukelyje, lygios 6000 Eur. Deklaracijos 16 laukelyje gyventojas turi įrašyti skaičių „3“, kadangi teisę į didesnį mėnesio NPD jis turėjo tik nuo 2016 m. spalio mėnesio (mėnuo, per kurį toks darbingumo lygis buvo nustatytas, neįtraukiamas į mėnesių skaičių). Nenuolatinis Lietuvos gyventojas deklaracijos 15 laukelyje įrašytiną taikytino MNPD sumą apskaičiuoja taip: 1) pagal formulę apskaičiuoja taikytiną MNPD sumą: 2400 – 0,34 x (6000 – (350 x 12) = 1788 (Eur), (minimali mėnesinė alga 2016-01-01 – 350 Eur), 2) apskaičiuoja MNPD dalį, tenkančią 2016 m. sausio–rugsėjo mėnesiams (t. y. mėnesiams, kuriais gyventojas neturėjo teisės į 210 Eur mėnesio NPD): (1788 x 9/12) = 1341 (Eur), 3) apskaičiuoja už 2016 m. spalio–gruodžio mėnesius (t. y. už 3 mėnesius) taikytiną NPD: 210 x 3 = 630 (Eur), 4) apskaičiuoja taikytiną MNPD sumą: 1341 + 630 = 1971 (Eur). Deklaracijos 15 laukelyje nenuolatinis Lietuvos gyventojas įrašo 1971 Eur MNPD sumą. Mokėtina pajamų mokesčio suma apskaičiuojama taip: (4000 – 1971) x 0,15 = 304 (Eur). Nenuolatiniam Lietuvos gyventojui grąžintina pajamų mokesčio suma: 600 – 304 = 296 (Eur).	“

2. Pakeičiu 20 punktą ir jį išdėstau taip:

„20. Deklaracijos 16 laukelyje turi būti įrašomas mėnesių skaičius, kuriais per mokestinį laikotarpį nenuolatiniam Lietuvos gyventojui taikomas 320 Eur (kai su darbo santykiais susijusios pajamos gautos 2017 metais ir vėlesniais mokestiniais laikotarpiais) arba 210 Eur (kai su darbo santykiais susijusios pajamos gautos 2016 metais), arba 175 Eur (kai su darbo santykiais susijusios pajamos gautos 2015 metais), arba 600 Lt (kai su darbo santykiais susijusios pajamos gautos 2014 metais ir ankstesniais mokestiniais laikotarpiais) mėnesio NPD.

Pagal Gyventojų pajamų mokesčio įstatymo 20 straipsnio 6 dalį nenuolatinio Lietuvos gyventojo gautoms su darbo santykiais susijusioms pajamoms taikomas 320 Eur (kai su darbo santykiais susijusios pajamos gautos 2017 metais ir vėlesniais mokestiniais laikotarpiais) arba 210 Eur (kai su darbo santykiais susijusios pajamos gautos 2016 metais), arba 175 Eur (kai su darbo santykiais susijusios pajamos gautos 2015 metais), arba 600 Lt (kai su darbo santykiais susijusios pajamos gautos 2014 metais ir ankstesniais mokestiniais laikotarpiais) mėnesio NPD, jeigu gyventojui nustatytas 30–55 procentų darbingumo lygis, gyventojas sulaukęs senatvės pensijos amžiaus ir jam nustatytas vidutinių ar nedidelių specialiųjų poreikių lygis, ir gyventojui nustatytas vidutinis ar lengvas neįgalumo lygis.

Jeigu teisę į didesnį mėnesio NPD nenuolatinis Lietuvos gyventojas turėjo visą mokestinį laikotarpį, deklaracijos 16 laukelyje jis turi įrašyti mėnesių skaičių „12“.

Pavyzdys

Nenuolatinis Lietuvos gyventojas, kuriam nustatytas 30–55 procentų darbingumo lygis (toks darbingumo lygis jam buvo nustatytas 2009 metais), 2016 metais dirbo Lietuvos įmonėje (darbą atliko Lietuvoje). Neatsižvelgdamas į tai, kiek mėnesių nenuolatinis Lietuvos gyventojas dirbo Lietuvoje, deklaracijos 16 laukelyje jis įrašo skaičių „12“, kadangi teisę į didesnį MNPD jis turėjo per visus 2016 metus. Deklaracijos 15 laukelyje nurodo taikytino MNPD sumą – 2520 Eur (210 x 12).

Kai toks riboto darbingumo lygis, specialiųjų poreikių ar neįgalumo lygis nenuolatiniam Lietuvos gyventojui buvo nustatytas per tą mokestinį laikotarpį, kurio deklaracija teikiama, mėnuo, per kurį toks darbingumo, specialiųjų poreikių ar neįgalumo lygis buvo nustatytas, į 16 laukelyje nurodomą mėnesių skaičių neįskaičiuojamas.

Jeigu nenuolatinis Lietuvos gyventojas per mokestinį laikotarpį neturėjo teisės į didesnį mėnesio NPD, deklaracijos 16 laukelyje turi būti įrašomas nulis.“

3. Pakeičiu 21 punktą ir jį išdėstau taip:

„21. Deklaracijos 17 laukelyje turi būti įrašomas mėnesių skaičius, kuriais per mokestinį laikotarpį nenuolatiniam Lietuvos gyventojui taikomas 380 Eur (kai su darbo santykiais susijusios pajamos gautos 2017 metais ir vėlesniais mokestiniais laikotarpiais) arba 270 Eur (kai su darbo santykiais susijusios pajamos gautos 2016 metais), arba 235 Eur (kai su darbo santykiais susijusios pajamos gautos 2015 metais), arba 800 Lt (kai su darbo santykiais susijusios pajamos gautos 2014 metais ir ankstesniais mokestiniais laikotarpiais) mėnesio NPD.

Pagal Gyventojų pajamų mokesčio įstatymo 20 straipsnio 6 dalį nenuolatinio Lietuvos gyventojo gautoms su darbo santykiais susijusioms pajamoms taikomas 380 Eur (kai su darbo santykiais susijusios pajamos gautos 2017 metais ir vėlesniais mokestiniais laikotarpiais) arba 270 Eur (kai su darbo santykiais susijusios pajamos gautos 2016 metais), arba 235 Eur (kai su darbo santykiais susijusios pajamos gautos 2015 metais), arba 800 Lt (kai su darbo santykiais susijusios pajamos gautos 2014 metais ir ankstesniais mokestiniais laikotarpiais) mėnesio NPD, jeigu gyventojui nustatytas 0–25 procentų darbingumo lygis, gyventojas sulaukęs senatvės pensijos amžiaus ir jam nustatytas didelių specialiųjų poreikių lygis, ir gyventojui nustatytas sunkus neįgalumo lygis. Jeigu teisę į didesnį mėnesio NPD nenuolatinis Lietuvos gyventojas turėjo visą mokestinį laikotarpį, deklaracijos 17 laukelyje jis turi įrašyti mėnesių skaičių „12“.

Kai toks darbingumo lygis, specialiųjų poreikių ar neįgalumo lygis nenuolatiniam Lietuvos gyventojui buvo nustatytas per tą mokestinį laikotarpį, kurio deklaracija teikiama, mėnuo, per kurį toks darbingumo, specialiųjų poreikių ar neįgalumo lygis buvo nustatytas, į 17 laukelyje nurodomą mėnesių skaičių neįskaičiuojamas.

Jeigu nenuolatinis Lietuvos gyventojas per mokestinį laikotarpį neturėjo teisės į didesnį mėnesio NPD, deklaracijos 17 laukelyje turi būti įrašomas nulis.“

Viršininko pavaduotojas,

atliekantis viršininko funkcijas	Artūras Klerauskas